runetrust/blame-folketinget-dk huggingface dataset:
Søren Egge Rasmussen (EL), 2022-08-25:
Det her er jo en del af en større aftale, og det er rigtig fedt at være med til at lave en stor grøn fond, som kan være dynamoen i omstillingen af det danske samfund sådan klimamæssigt og energimæssigt.
Det her er, hvad skal man sige, et mindre tiltag, en 4-øresnedsættelse af elprisen pr. kWh, når prisen ligger på 4-8 kr.
Det er jo ikke det, der redder de danskere, som er klemt på økonomien.
Det med beskæftigelsesfradraget er der så lidt mere schwung i for dem, der har beskæftigelse, men dem, der ikke har beskæftigelse, er jo så lidt på den.
Fra Enhedslistens side ser vi frem til at se et finanslovsforslag fra regeringen.
Det er jo der, hvor man kan have det store overblik og prøve at stykke noget sammen, som virkelig hjælper danskerne.
Og på vores ønskeliste har vi, at man øger den grønne check målrettet alle dem, som tilbage ved nytår fik den grønne check, og at man ser på, hvor meget den skal hæves, og der må det så være ministeren, som har det overblik over, hvor meget den skal hæves.
Vi har også været med til at sige ja til den her varmecheck, som jo helt sikkert hjælper nogle, som har gasvarme.
Men vi kan også risikere, at De Radikale hellere vil have et valg end at redde danskerne, så vi må se, hvad der sker.
Jeppe Bruus (S), 2022-08-25:
Jeg tror, at jeg vil afstå fra at stå og lave procentregning i hovedet heroppe fra talerstolen, men jeg vil bare sige, at jeg ikke ved, hvad det er, ordføreren refererer til i forhold til den sidste del om befordringsfradraget.
Men det er jo rigtigt nok, at Skatterådet i april, den 26. april, forhøjede taksterne for kørsel fra 1,98 til 2,16 kr., og det er så 18 øre.
Jeg ved ikke, om det er det, hr. Morten Messerschmidt refererer til.
Og det gjorde de ud fra en gennemsnitspris på benzin over hele året, altså i hele 2022, på 15,77 kr. pr. liter på benzin.
Dagsprisen er i øvrigt, kan jeg oplyse, 15,19 kr. Og den takstforhøjelse, som Skatterådet lavede der i april, er dækkende for hele 2022, dvs. med tilbagevirkende kraft.
Det er bare sådan af oplysende karakter.
Så er det jo rigtigt, at jeg lidt skoser Nye Borgerlige, og jeg vil egentlig også gerne skose Dansk Folkeparti lidt, for jeg havde faktisk en ambition om at prøve at lave en kompensationsaftale, da vi sad og forhandlede en aftale om grøn skattereform og havde samtaler med partierne, og jeg måtte bare konstatere, at det ikke var muligt at få hverken Nye Borgerlige eller Dansk Folkeparti til at være med til at lave en kompensationsaftale.
Det beklager jeg da, men jeg synes også, det hører med, når man så i dag står og skoser den aftale, som en række partier trods alt har taget ansvar for.
Og jeg kvitterer da for, at I ender med at stemme for.
Morten Messerschmidt (DF), 2022-08-25:
Det vedrører bare en forståelse af forslaget.
Det synes jeg ville være rart at vide.
Altså, når borgerne derude skal betale 5 pct. mere for deres varer, hvor mange procent er det så, at de 4 øre udgør?
Og nu, hvor skatteministeren er inde på det, vil jeg egentlig også høre det i forhold til befordringsfradraget.
Hvis man ser på de 8 øre pr. kørt kilometer, svarer det så til de 5 pct., som inflationen er steget?
Alex Vanopslagh (LA), 2022-08-25:
Jeg vil begive mig ud i, hvad der normalt ville være en svær øvelse, men i dag er det ikke så svært, og jeg vil egentlig gerne rose regeringen for tænkningen og logikken bag det her lovforslag.
For logikken fejler jo ikke noget: Danskerne er presset af inflation og stigende priser – den bedste måde at hjælpe dem på er ved at lade dem beholde flere af deres egne penge, sænke afgifter, øge beskæftigelsesfradraget.
Det synes jeg er en god måde at tænke på, og jeg synes, at det helt åbenlyst også er mere effektivt end at skulle uddele checks til udvalgte borgere, der så skal vente i månedsvis på dem, og så havner de alligevel de forkerte steder.
Så jeg håber, man vil fortsætte ned ad den her vej.
Det er jo lidt i småtingsafdelingen, som mange andre ordførere også har påpeget i løbet af behandlingen her, men retningen er rigtig, og vi vil gerne gå videre i Liberal Alliance.
Vores politik er, at beskæftigelsesfradraget skal fordobles, så man beholder de første 7.000 kr., man tjener hver måned, til sig selv.
Man skal kunne forsørge sig selv, inden man skal forsørge alle mulige andre.
Og vi ønsker at nedsætte elafgiften til det minimum, som EU tillader, både fordi det er det rimelige og kan hjælpe danskerne, men også fordi det kan hjælpe den grønne omstilling på vej.
I det omfang, at den strøm, vi bruger i Danmark, er grøn, er det jo godt, at afgiften på grøn el ikke er særlig høj.
Jeg kan alligevel ikke lade være med lige at knytte en kommentar til, at det sådan lidt er nogle peanuts, nogle småmønter, man deler ud.
Man sænker elafgiften med 4 øre pr. kWh.
Og når man har nogle af de lidt mere ideologiske debatter, både her i salen, men også i al almindelighed, særlig med venstrefløjspartier, kan man jo ofte høre, når man snakker skat, at der er sådan en grådighed hos rige mennesker, hvis ikke de vil betale så meget og aflevere så meget i skat.
Jeg får næsten lyst til at sige, at man også kan vende den om og sige, at der politisk er en vis grådighed på vegne af statskassen, når det er, at man ikke kan unde danskerne lidt flere penge, vel at mærke af deres egne penge.
Det er jo ikke sådan, at statskassen er presset, at vi står og mangler penge, at riget er fattigt, at dansk økonomi ikke hænger sammen set med sådan statsfinansielle briller.
Men mange danskeres privatøkonomi er presset.
Så en smule mere gavmildhed kunne være formålstjenlig, altså at man skruede lidt ned for sit eget forbrug, så danskerne ikke skulle skrue alt for meget ned for deres, ja, man kunne jo på sin vis sige, at regeringen skulle pålægges et samfundsbidrag, hvor den sænker afgifterne og dermed bidrager til samfundet.
Og det vil så hermed være en opfordring, jeg vil give: Lad os pålægge os selv et samfundsbidrag, hvor vi sænker skatter og afgifter, så vi kan bidrage til samfundet.
Det var ordene.
Lars Boje Mathiesen (NB), 2022-08-25:
Jeg tror ikke, ordføreren hørte efter.
Jeg sagde jo faktisk, at Nye Borgerlige vil stemme for det her.
Så det forstår jeg ikke.
Men vi vil gerne snakke bilisme, for vi mener sådan set, at registreringsafgiften skal fjernes fuldstændig.
Og så skal vi have et opgør med de her forfejlede ejerafgifter, vi har.
Der skal være en ensartet ejerafgift pr. bil i stedet for, så det ikke er politikerne, der skal adfærdsregulere, hvilke biler folk køber.
Og så skal vi fjerne eller sænke benzinafgiften og dieselafgiften og også elafgiften, hvis man har elbil.
Det er ikke de her småtterier med 4 øre, som man kører med her.
Arh, nu var det ikke lige dér, vi forlod forhandlingerne, men lad det nu ligge.
I Nye Borgerlige vil vi hjertens gerne hjælpe danskerne derude.
Det er derfor, vi har fremlagt en økonomisk politik, som giver den gennemsnitlige danske børnefamilie et sted mellem 5.000 og 6.000 kr. mere netto i lommen om måneden.
Det mener vi er seriøst.
Men at flytte rundt på noget med 3 og 4 øre mener vi ærlig talt er useriøst.
Selvfølgelig kommer vi til at stemme for det, for det er da en skattesænkning, som vi er glade for.
Men det er grundlæggende useriøst, at det er det svar, som man har til danskerne.
Troels Ravn (S), 2022-08-25:
Tak for det.
Jeg vil gerne bede ordføreren for Nye Borgerlige om bare sådan helt stille og roligt at forklare, hvorfor det var, at Nye Borgerlige forlod forhandlingerne og ikke kunne være med, eksempelvis da regeringen som et oplæg til kompensationspakken her foreslog, at befordringsfradraget skulle forhøjes.
Men kan ordføreren bare helt stille og roligt forklare: Hvorfor er det så, at Nye Borgerlige, når det kommer til stykket, ikke kan være med til at tage ansvar og faktisk forlod forhandlingerne, da spørgsmålet om befordringsfradraget kom på?
Dennis Flydtkjær (DD), 2022-08-25:
Det her er jo udmøntningen af en aftale mellem regeringen, Venstre, SF, Radikale Venstre, Enhedslisten og Det Konservative Folkeparti, som vi jo naturligt nok ikke er en del af.
Det handler om kompensation for stigende priser på specielt energi.
Vi synes, det er godt med fokus på det, for der er rigtig mange, der er blevet ramt af de her stigende priser, og rigtig mange mennesker har svært ved at få det økonomiske til at hænge sammen; så det er rigtig godt, at vi prøver at hjælpe danskerne med det.
Det er et ret simpelt forslag, og man kunne så også have håbet, at det var kommet noget før.
Det er jo ikke nyt, at energipriserne er steget derude, og det er ret sent, man her hen på sensommeren 2022 kommer med en hjælpende hånd.
Den første er på 4 øre, og næste år – hold fast – bliver det hele 4,3 øre pr. kWh.
Og det er selvfølgelig et skridt i den rigtige retning, men når man nu kan opleve at have en kilowatt-time-pris på 7,5 kr., så er 4 øre nok ikke det, der gør, at folk bliver vildt begejstrede og siger, at nu er deres privatøkonomi reddet i al evighed.
Så jeg vil egentlig opfordre aftaleparterne til, at man med de stigende priser, der også har været siden, får genåbnet den her aftale og set på, om man ikke godt kunne gå lige et skridt videre, for 4 øre i forhold til den store pris, der er, på 7,5 kr. er ikke meget – ja, faktisk har prisen været helt oppe på 10 kr., når den har været højest.
Så er der det andet element, og det er en forhøjelse af det maksimale beskæftigelsesfradrag, også i fjerde kvartal i 2022 og så i 2023, med 1.900 kr.
Det er sådan set ganske fornuftigt, for så får man da trods alt et incitament til at gøre noget ved det, hvis man har svært ved at få det økonomiske til at hænge sammen, altså ved at man får mere ud af at arbejde.
Begge dele er ganske fornuftige, så vi kan støtte forslaget.
Morten Messerschmidt (DF), 2022-08-25:
Det er jo første gang, vi har lejlighed til at stifte bekendtskab med Danmarksdemokraternes politik, og det tror jeg der er mange der har siddet og glædet sig til.
Nu ved vi så, at man gerne vil lempe elafgiften mere end 4 øre, og vi ved, at man gerne vil hæve beskæftigelsesfradraget med mere end 1.900 kr., forstår jeg.
Kan vi få lidt flere konkrete forslag?
Altså, hvad er det, Danmarksdemokraterne gerne vil for eventuelt at hjælpe i den økonomiske situation, som mange danskere sidder i derude?
Så hvilke konkrete ting kan vi forvente fra hr. Dennis Flydtkjærs parti?
Dennis Flydtkjær (DD), 2022-08-25:
Jamen tak for interessen for det.
Der er mange ting, der er steget, og man kommer jo ikke til at kompensere danskerne for alt, men specielt energipriser på forskellige energikilder synes vi det er oplagt at kigge på.
Elafgiften er en af dem, men det kunne også være benzin og diesel, som spørgeren selv var inde på i en kort bemærkning til, jeg tror, det var Socialdemokratiet.
Vi kan se, at en lang række nabolande omkring os i Europa har valgt at sænke benzin- og dieselafgifterne for at hjælpe deres borgere, specielt dem, som pendler på arbejde.
Det har medført stigende grænsehandel, fordi vi danskere så har en langt højere pris, end de har i vores nabolande.
Så det kunne også være et element, man kunne kigge på med fordel, altså lavere benzin- og dieselafgifter i en imidlertid periode.
Morten Messerschmidt (DF), 2022-08-25:
Hvordan ville man eksempelvis se på at hjælpe nogle af de grupper, som er meget hårdt ramt, altså de pensionister, der ikke har så meget, ved f.eks. at lade ældrechecken blive skattefri eller måske forøge ældrechecken?
Susanne Eilersen (DF), 2022-08-25:
Tak skal du have.
Som de foregående ordførere også har været inde på, står vi jo i en forfærdelig krise og situation i Europa med krigen og med truslen fra Rusland, og derfor er der mange borgere, som lige nøjagtig føler sig trængt.
I Dansk Folkeparti har vi lavet et udspil, der hedder »En hjælpende hånd«, fordi vi ved, at priserne på mad, el, varme og benzin og diesel er steget forfærdeligt.
Vi hører allerede nu, at der er rigtig mange, som har svært ved at få det til at hænge sammen, og det er til trods for, at det kun har stået på et forår og en sommer.
Nu ser vi så ind i et langt efterår og en lang vinter, hvor el og varme bliver en megastor udgift for rigtig, rigtig mange.
Det her forslag mener vi ikke er vidtgående nok.
Det er selvfølgelig et skridt i den rigtige retning, men jeg tror, at der er mange danskere, der håber på, at de får en hjælpende hånd her hen over vinteren, men at de så bliver skuffet og må se sig gå fra hus og hjem, inden vi når til foråret igen.
I Dansk Folkeparti ser vi gerne, at vi tager det ekstra skridt, genåbner den energiaftale, der var fra 2018, og fremrykker de nedjusteringer, der er i den, fordi vi mener, at det her er et skridt, et lillebitte skridt, men at vi har brug for en reelt hjælpende hånd, så det kan mærkes ude hos borgerne.
Selvfølgelig stemmer Dansk Folkeparti for forslaget, for et lillebitte skridt er altid bedre end ingenting.
Dennis Flydtkjær (DD), 2022-08-25:
Det kan jeg ikke svare på, for det har vi simpelt hen ikke nået at drøfte endnu.
Men jeg kan i hvert fald nævne det forslag, der kommer sidst på dagsordenen i dag, som omhandler noget af det samme, altså hvor man giver et tilskud til dem, som også modtager ældrecheck.
Det vil vi støtte.
Det er jo lidt noget i samme retning, om man giver et ekstra tilskud til dem, der får ældrecheck, eller om man gør den skattefri.
Jeg tror faktisk, at det koster stort set det samme.
Men det har vi ikke nået at diskutere til bunds.
Mona Juul (KF), 2022-08-25:
Tak for det, og tak for ordet.
Der er jo nogle af os, der håber rigtig meget på valg, vil jeg lige skynde mig at sige til ordføreren for Enhedslisten.
Men tak for ordet om det her lovforslag, der hedder L 204.
Det var en rigtig god dag, dengang vi lige inden sommerferien lavede en aftale om en grøn skattereform og en grøn fond.
For i Det Konservative Folkeparti har vi længe ønsket en omlægning af skatten i Danmark, så det bliver dyrere at udlede CO 2 og til gengæld billigere at betale andre skatter, som belaster borgere og virksomheder.
Det afgørende for os er, at begge dele bliver opfyldt.
Det var det selvfølgelig også i forhandlingerne om den her CO 2 -afgift.
Mange andre partier ønskede en grøn skattereform, som kun gik ud på at gøre det dyrere at udlede CO 2 , men som ikke sænkede andre skatter.
På den måde bliver den grønne omstilling bare en negativ pisk, som samtidig stiller os dårligere konkurrencemæssigt.
Og der har Konservative hele tiden gjort det klart, at modsvarende skattelettelser var en forudsætning for, at vi ville acceptere en reform – en reform, som vi rigtig gerne så.
For klimapolitik skal ikke kun være en vandmelon, som er grøn udenpå og rød indeni.
Den grønne omstilling skal ikke gøre os fattigere.
Vi skal bruge den til at omlægge vores skatter, ikke til at hæve dem, og vi skal blive rigere som samfund, ikke fattigere.
Vi er fuldstændig villige til at betale, hvad den grønne omstilling koster.
Det skal vi være.
Men når vi nu kan lave en grøn skattereform, som både gør os rigere og mere grønne, så skal vi selvfølgelig gøre det.
Derfor lavede vi en aftale, som ikke hæver skattetrykket, men naturligt også opfylder Det Konservative Folkepartis ønske om at holde de samlede skatter i ro.
Da vi så kom til forhandlingerne om den grønne fond, ville regeringen gerne benytte lejligheden til også at kompensere for de stigende priser.
Det ville vi sådan set også gerne i et vist omfang, men forhandlingerne var jo strandet i Klimaministeriet.
Med den aftale, vi har til første behandling her i dag, lykkes det endelig at lave en finansieret aftale, som samtidig sænker nogle skatter til gavn for danske elforbrugere og alle danskere i arbejde, som dermed slipper lidt billigere i skat, og det er vi glade for.
Men der skal ikke herske tvivl om, at vi gerne ser, at man går helt anderledes kraftigt til værks.
Man kan altid kigge i vores nye skatteudspil.
Men for nu ønsker jeg at takke de andre partier for lovforslaget, som vi selvfølgelig stemmer for.
Peter Skaarup (DD), 2022-09-08:
Jeg må sige, at det har vi i hvert fald ikke nogen planer om, overhovedet.
For som sagt er Arnepensionen en ordning, som rigtig mange danskere er glade for, og det er noget, der både hjælper nedslidte danskere og også nogle, der måske ikke er nedslidte, men som har været mange år på arbejdsmarkedet, og det er en ordning, vi skal bevare.
Tydeligere synes jeg ikke jeg behøver at sige det.
Det synes jeg i virkeligheden er meget bekymrende.
Hvis vi havde en forventning om, at tingene blev produceret meget mere bæredygtigt et andet sted i verden, kunne man måske diskutere det.
Men når man nu f.eks. læser i LandbrugsAvisen om Kina, der opretter steder med, jeg tror 24 eller 26 etager med opdræt af grise, må man jo sige, at det er vanvittige forhold, man har i andre lande, i forhold til hvad vi trods alt kan tilbyde i Danmark.
Derfor gælder det jo om af hensyn til os alle sammen, at den danske landbrugsproduktion kan fortsætte.
Der tror jeg, at Venstre og Danmarksdemokraterne er meget enige.
Jens Joel (S), 2022-09-08:
Med al respekt, hr. Peter Skaarup, var det ikke det, jeg spurgte om.
Med mere end 25 års parlamentarisk erfaring ved hr. Peter Skaarup jo også godt, at det, jeg spørger om, er, om I som støtteparti vil lægge stemmer til et flertal, som vil afskaffe Arnepensionen, eller om I ikke vil.
Det er egentlig ret simpelt, for det er jo det, danskerne skal stemme på, hvis de faktisk skal stemme på jer til valget.
Kim Valentin (V), 2022-09-08:
En del af indsatsen for netop at bekæmpe lækage, som man også kalder det her fænomen, er, at man går sammen i EU, og det er jo en del af de opgaver, der har ligget, med at lave en samlet plan for EU.
Er Danmarksdemokraterne også positivt indstillet på, at der er nogle opgaver på den her dagsorden, der kan løses gennem EU?
Peter Skaarup (DD), 2022-09-08:
Vi har jo sagt, at vi godt kunne tænke os, at de bærende principper, der var omkring EF, var det, vi fokuserede på.
Det gælder jo bl.a. frihandel.
Og lige præcis på det her område er det utrolig vigtigt, at man har nogle standarder, der er nogenlunde ens.
Det vil alt andet lige betyde, at danske landmænd står i en gunstig konkurrencesituation i forhold til udlandet.
Så kan vi opnå enighed så langt, vil Danmark stå godt, men problemerne opstår jo så i Kina, som jeg var inde på før – eller andre steder – hvor produktionen bestemt ikke er bæredygtig.
Kim Valentin (V), 2022-09-08:
Jeg lagde mærke til, at ordføreren i ordførertalen roste Produktionsdanmark.
Det var superdejligt at høre.
Jeg kommer selv fra Produktionsdanmark og er opstillet i Københavns Omegn, og når man kører en tur rundt dér, er der virkelig, virkelig mange virksomheder, der producerer til resten af landet.
Det er jo fantastisk, at det er overalt i Danmark.
Men jeg kunne godt tænke mig at tage en del af landbrugsproduktionen ud og så tale om det.
Landbrugsproduktion som sådan er jo også supervigtigt for Danmark, men noget af den produktion er faktisk i fare for at blive flyttet ud af landet som en del af den indsats, vi gør på den grønne dagsorden.
Hvad mener Danmarksdemokraterne om det?
Peter Skaarup (DD), 2022-09-08:
Jeg håber ikke, at jeg har givet indtryk af, at vi ikke står fast på Arnepensionen.
Det vil jeg i hvert fald godt sige at vi gør.
Men i forhold til De Konservatives udspil synes jeg jo, at der kommer rigtig mange udspil.
Der kommer også rigtig mange udspil fra regeringen i øjeblikket.
Man kan jo næsten ikke åbne en avis, uden at der er kommet et nyt udspil om et eller andet, som i øvrigt er i strid med det, man har arbejdet for i 3 år.
Det har vi jo igennem rigtig mange år ikke kunnet få igennem på centrale områder, og det vil man lige pludselig gerne tilbyde.
I forhold til De Konservatives plan er det jo De Konservatives plan, og det er jo Det Konservative Folkeparti, der må svare på det konkrete indhold.
Jeg synes, der er flere gode ting i det, men der er også ting, som vi i Danmarksdemokraterne ikke synes er specielt gode.
Ida Auken (S), 2022-09-08:
Tak for det.
Så fik vi da svar på det med Arnepensionen, nemlig at det står man fuldstændig fast på og at man, må jeg tro, vil nedlægge veto mod det, hvis der er en regering, der vil rokke ved det.
Peter Skaarup (DD), 2022-09-08:
Altså, vi kan jo bruge en hel debat på velfærden.
Jeg synes, at Socialdemokratiet har et kæmpe forklaringsproblem i forhold til velfærden.
Man har sagt, at man vil have 1.000 flere sygeplejersker.
Hvad er der kommet?
Der er kommet færre sygeplejersker.
Så jeg synes lidt, at man nødig skulle begynde at snakke om de her ting, når man kommer fra Socialdemokratiet.
Morten Messerschmidt (DF), 2022-09-08:
Jeg kunne forstå på ordførerens tale, at han er historisk interesseret, og derfor kunne jeg godt tænke mig at tage ordføreren bare et par år tilbage i historien, nemlig til perioden fra 2015 til 2019, hvor han jo var en af de mest magtfulde personer i dansk politik, måske lige overgået af sin nuværende partiformand, fru Inger Støjberg, der jo var minister i den periode.
Og jeg kunne godt tænke mig at høre, om ordføreren fortryder noget fra den periode.
Fortryder man f.eks., at man ikke lukkede grænsen og satte foden ned, da man lod 40.000 syrere vandre op ad E45?
Fortryder man, at man ikke væltede den daværende statsminister, da han insisterede på at skrive under på Marrakesherklæringen?
Fortryder man, at der ikke blev flyttet en eneste medarbejder ud i udkanten af Danmark, f.eks. fra integrations- og udlændingeområdet?
Når ordføreren sidder sammen med sin nye partiformand og kigger tilbage på den periode, hvor de måske var det mest magtfulde par i dansk politik, er der så overhovedet noget, man ville have gjort anderledes?
Peter Skaarup (DD), 2022-09-08:
Jeg forstår egentlig ikke rigtig det der ønske om at tale om fortiden.
Det kan jeg simpelt hen ikke rigtig forstå.
Jeg forstår det faktisk ikke rigtig, og jeg har det selv på den måde, at jeg rigtignok har været med i et andet parti her på Christiansborg, og der er en masse ting, jeg sikkert fortryder i den retning, og sikkert en masse ting, som andre fortryder i den retning.
Men uanset hvad er der jo sket det, at der nu er dannet et nyt parti, som jeg er med i, og det er ligesom skillelinjen for mig.
Så jeg har ikke noget stort ønske om, at vi bruger tiden her i Folketingssalen på at diskutere fortiden.
Morten Messerschmidt (DF), 2022-09-08:
Nu mindes jeg da, at ordføreren nævnte H.C. Andersen i en tale, og det er mere end 200 år siden, han blev født, og så kan jeg vel også godt spørge til en fortid, der ligger ganske få år tilbage. Fortryder ordføreren og Danmarksdemokraternes formand, at man ikke satte foden ned og stoppede det, da 40.000 syrere kom op ad E45 og man havde mulighed for at indføre grænsekontrollen?
Fortryder man, at man var med til at forpligte Danmark på Marrakesherklæringen?
Fortryder man, at der ikke blev udflyttet en eneste medarbejder fra partiets nuværende formands daværende ministerium, Udlændinge- og Integrationsministeriet, ud af København og ud af de fine saloner?
Er der slet ikke noget, man kan pege på, som man fortryder og ville have gjort anderledes?
Ida Auken (S), 2022-09-08:
Mange tak, og jeg vil gerne begynde med at sige velkommen til Danmarksdemokraterne.
Vi er mange, der prøver at finde ud af, hvad Danmarksdemokraterne er for en størrelse, og jeg kan forstå på ordføreren, at man er et pragmatisk parti.
Så har jeg et spørgsmål om, hvad man gerne vil stå fast på.
Vi kunne lige før høre, at man ikke kunne give et klart svar til min kollega på, om man ville stå fast på Arnepensionen.
Det kunne man ikke sige om man ville stå fast på.
Men når man nu står sammen med et parti som De Konservative, der vil skære 40.000 medarbejdere på velfærden, vil man så også kunne støtte sådan en regering?
Altså, er det noget, man vil stå fast over for?